 Na WAIKWA MAINA NAIBU Rais Rigathi Gachagua amewaonya machifu wote, wasaidizi wao na maafisa wa usalama watakaoshindwa kukomesha pombe haramu. Akizungumza Njabini, Kaunti ya Nyandarua, wakati wa ibada ya ukumbusho wa marehemu Bi Mukami Kimathi, naibu rais alisema kuwa maafisa wa usalama wanapaswa kuwa mstari wa mbele kutekeleza agizo la Rais William Ruto la kukomesha pombe haramu. Bw Gachagua alionya kuwa machifu na wasaidizi wao watafutwa kazi kwa sababu ya kuzembea katika kupiga vita vileo na mihadarati katika maeneo yao. “Machifu 20 wataenda nyumbani katika muda wa mwezi mmoja ujao, ili wawe funzo kwa wengine. Hakuna jinsi chifu atakavyoishi eneo moja na vileo haramu, mmoja wao lazima aende…… Na hilo lazima chifu aende. Kwa machifu katika eneo la Kinangop, nawapa wiki moja kumaliza pombe haramu,” Bw Gachagua akasema. Naibu Rais alisema yeye binafsi anakusanya taarifa za kijasusi kutoka kwa raia kuhusu hali ya unywaji pombe kupita kiasi na uwepo wake katika eneo la Kati mwa Kenya na maeneo mengine. “Nimeweka masikio yangu mashinani na sitategemea ripoti zenu pekee. Nitaamini ninachoambiwa na wakubwa wangu, na wakubwa wangu ndio watu waliotuweka madarakani. Hatutawashirikisha katika siasa kama serikali iliyopita ilivyofanya, bali ni lazima muitumikie jamii,” naibu rais akasema. Vilevile, alionya kuwa maafisa wowote wa serikali ambao hawajajiunga na juhudi za kukomesha uuzaji na unywaji wa pombe haramu pia watafutwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  